Author: jakubikova
Company: UVSR

Správa o implementácii Národnej stratégie ochrany finančných záujmov Európskeho spoločenstva v Slovenskej republike

December 2008

Obsah

Základné pojmy                           						3		
Úvod									            5 
Národná stratégia ochrany finančných záujmov Európskeho spoločenstva v Slovenskej republike                                                                                                      5
Riadiaci výbor pre ochranu finančných záujmov Európskeho spoločenstva v Slovenskej republike                                                                                                      8 
Pracovné skupiny                                                                                       13
Akčný plán k Národnej stratégii ochrany finančných záujmov Európskeho spoločenstva v Slovenskej republike                                                                               16                                                                                          
Odpočet a plnenie Akčného plánu k Národnej stratégii ochrany finančných záujmov Európskeho spoločenstva v Slovenskej republike                                   17 
Komunikačný plán k implementácii Národnej stratégie ochrany finančných záujmov Európskej únie v SR                                                                                   18
Ročná správa o nezrovnalostiach za rok 2007                                         19 
Záver                                                                                                            19

Základné pojmy

AFCOS (Antifraud Coordination Service - Koordinačný úrad boja proti podvodom) -  Tieto úrady boli zriadené v predvstupovom období v štátoch, ktoré  sa stali členmi EÚ v roku 2004 a v Bulharsku a Rumunsku. V Slovenskej republike túto funkciu plní odbor ochrany finančných záujmov EÚ a boja proti korupcii sekcie kontroly a boja proti korupcii Úradu vlády SR (ďalej len „OOFZEÚ“). 
Sieť AFCOS – Štruktúra spolupracujúcich orgánov vo vnútri členských štátov. Hlavným cieľom je vzájomná spolupráca pri plnení úloh v oblasti ochrany finančných záujmov ES a efektívna komunikácia s OLAFom a s ostatnými členskými štátmi. V texte sa na označenie partnerov siete AFCOS používa skratka „sieťoví partneri“.
Akčný plán – Harmonogram úloh uložených uznesením vlády SR, zabezpečujúci implementáciu Národnej stratégie ochrany finančných záujmov Európskeho spoločenstva v Slovenskej republike. 
Komunikačný plán -  jeden z nástrojov siete AFCOS na zabezpečenie zvyšovania povedomia o ochrane finančných záujmov ES a o činnosti OOFZEÚ, ktorý sa realizuje prostredníctvom komunikačných aktivít, najmä tlačových vyhlásení, školiacich aktivít, vydávaním informačných materiálov, spravovaním webovej stránky.
Nezrovnalosť – Akékoľvek porušenie ustanovenia práva Spoločenstva vyplývajúce            z konania alebo opomenutia ekonomického subjektu, dôsledkom čoho je alebo by bolo poškodenie všeobecného rozpočtu Spoločenstva alebo rozpočtov ním spravovaných, a to buď znížením, alebo stratou výnosov plynúcich z vlastných zdrojov vyberaných priamo v mene Spoločenstva alebo započítaním neoprávnenej výdavkovej položky v rámci rozpočtu Spoločenstva (článok 1 ods. 2 Nariadenia (ES, Euroatom) č. 2988/95, č. 2035/2005, 
č. 1083/2006 atď). Porušením ustanovenia práva Spoločenstva sa rozumie aj porušenie národného práva Slovenskej republiky, medzinárodných dohovorov a príslušných zmlúv. Porušenie môže byť spôsobené vedomým konaním alebo nekonaním alebo z nedbanlivosti. Nezrovnalosťou môže byť aj podozrenie z podvodu (nezrovnalosti), systémová chyba a ďalšie nedostatky. 
Ochrana finančných záujmov Európskeho spoločenstva - Zabezpečenie efektívnosti a transparentnosti tvorby zdrojov (poľnohospodárske poplatky, odvody z produkcie cukru, clá, zdroje založené na DPH, zdroje založené na HDP) rozpočtu ES, efektívnosti, účelnosti, hospodárnosti a transparentnosti nakladania s prostriedkami tohto rozpočtu, rozpočtov  ním spravovaných, ako aj nakladania s majetkom EÚ, jej inštitúcií a orgánov. 
OLAF – Európsky úrad pre boj proti podvodom, ktorého cieľom je chrániť finančné záujmy ES, bojovať proti podvodom, korupcii a všetkým ďalším nezákonným aktivitám, vrátane zneužitia úradnej moci v rámci európskych inštitúcií prostredníctvom výkonu interných a externých administratívnych vyšetrovaní. Pravidelne a úzko spolupracuje s príslušnými orgánmi členských štátov za účelom koordinácie ich činností. OLAF pomáha členským štátom pri ich aktivitách v boji proti podvodom poskytovaním potrebnej pomoci a technického know-how. Prispieva k tvorbe stratégie Európskej únie pre boj proti podvodom a podniká nevyhnutné kroky na posilnenie príslušnej legislatívy.

Úvod
Vláda Slovenskej republiky (ďalej len „vláda SR“) uložila uznesením č. 146 z 21. februára 2007 k správe o implementácii a čerpaní predvstupových nástrojov, finančného mechanizmu EHP, Nórskeho finančného mechanizmu, štrukturálnych fondov a Kohézneho fondu k 31. 12. 2006 podpredsedovi vlády SR pre vedomostnú spoločnosť, európske záležitosti, ľudské práva a menšiny predložiť na rokovanie vlády SR Národnú stratégiu ochrany finančných záujmov Európskeho spoločenstva  vrátane metodických postupov pre odhaľovanie a riešenie nezrovnalostí vo vzťahu ku kódovníku OLAFu.

Národná stratégia ochrany finančných záujmov Európskeho spoločenstva v Slovenskej republike
Národná stratégia ochrany finančných záujmov Európskeho spoločenstva v Slovenskej republike (ďalej len „Národná stratégia“) bola vypracovaná v roku 2005 v spolupráci odboru Centrálny kontaktný útvar OLAF pre Slovenskú republiku (názov odboru bol zmenený na „odbor ochrany finančných záujmov EÚ a boja proti korupcii“) a experta Európskej únie. Na základe úlohy vyplývajúcej z uznesenia vlády SR č. 146/2007 bol v dôsledku zmien v národnej legislatíve, ako aj v legislatíve Európskej únie, materiál odborom ochrany finančných záujmov EÚ a boja proti korupcii sekcie kontroly a boja proti korupcii Úradu vlády SR (ďalej len „OOFZEÚ“) aktualizovaný a prepracovaný. Vláda SR schválila návrh Národnej stratégie uznesením č. 547 z 27. júna 2007 k návrhu Národnej stratégie ochrany finančných záujmov Európskeho spoločenstva v Slovenskej republike, vrátane Manuálu o nahlasovaní nezrovnalostí a Manuálu spolupráce siete AFCOS.

Cieľom Národnej stratégie je zabezpečiť plnenie povinnosti, ktorá Slovenskej republike vyplýva z článku 280 Zmluvy o EÚ, a to prijímanie potrebných opatrení s cieľom zabezpečiť finančným záujmom ES rovnako dôslednú ochranu, akú poskytuje svojim vlastným finančným záujmom. Národná stratégia stanovuje tri hlavné piliere, na ktorých je ochrana finančných záujmov ES založená, a to:
•	Prevencia
•	Odhaľovanie a vyšetrovanie nezrovnalostí
•	Nápravná činnosť a postihovanie

Súčasťou Národnej stratégie sú Manuál  spolupráce siete AFCOS a Manuál nahlasovania nezrovnalostí, ktoré konkretizujú oblasti činností nevyhnutné pre zabezpečenie ochrany finančných záujmov.
Manuál spolupráce siete AFCOS stanovuje zásady a podmienky spolupráce sieťových partnerov, predovšetkým štátnych orgánov a inštitúcií, zapojených do ochrany finančných záujmov ES.
Cieľom Manuálu nahlasovania nezrovnalostí je koordinovať komunikáciu sieťových partnerov pri odhaľovaní, identifikovaní a nahlasovaní nezrovnalostí. Jeho prílohou sú formuláre a kódovníky pre hlásenia nezrovnalostí, ktoré budú záväzné pre všetky nahlasujúce inštitúcie.   	

  Uznesením č. 547/2007 vláda SR uložila 9 úloh, z toho vedúcemu Úradu vlády SR osem a ministrovi výstavby a regionálneho rozvoja SR jednu.

Úlohy uložené vedúcemu Úradu vlády SR:
1.	informovať Európsku Komisiu a Európsky úrad boja proti podvodom (OLAF) o prijatí Národnej stratégie ochrany finančných záujmov Európskeho spoločenstva v Slovenskej republike
                  do 31. augusta 2007
2.	predložiť na rokovanie vlády Akčný plán k implementácii Národnej stratégie ochrany finančných záujmov Európskeho spoločenstva v Slovenskej republike     
                  do 30. septembra 2007
3.	predkladať ročnú správu o nezrovnalostiach za predchádzajúci rok 
na rokovanie vlády (prvýkrát za rok 2007)
do 30.  júna každoročne
4.	zriadiť Riadiaci výbor na ochranu finančných záujmov Európskej únie v Slovenskej republike a predložiť na rokovanie vlády štatút Riadiaceho výboru  
                  do 30. júla 2007
5.	predkladať odpočet a plnenie akčného plánu o implementácii Národnej stratégie na rokovanie vlády
polročne	
6.	vypracovať a uverejniť na internetovej stránke Úradu vlády SR národný zoznam všetkých nezrovnalostí nahlásených odboru ochrany finančných záujmov Európskej únie a boja proti korupcii 
do 30. septembra 2007
7.	predložiť na rokovanie vlády Komunikačný plán k implementácii Národnej stratégie ochrany finančných záujmov Európskej únie v SR
do 31. decembra 2007
8.	predložiť na rokovanie vlády správu o implementácii Národnej stratégie ochrany finančných záujmov Európskej únie v Slovenskej republike 
do 18 mesiacov po jej prijatí 
Úloha uložená ministrovi výstavby a regionálneho rozvoja:
9.	v spolupráci s Riadiacim výborom a odborom ochrany finančných záujmov Európskej únie a boja proti korupcii vypracovať a predložiť 
na rokovanie vlády metodické usmernenie k nezrovnalostiam v rámci riadenia a implementácie štrukturálnych fondov a Kohézneho fondu
                  do 30. septembra 2007.

Prehľad plnenia úloh:
Ad 1) Európska komisia a Európsky úrad pre boj proti podvodom (OLAF) boli informovaní o schválení Národnej stratégie .
Ad 2)  Uznesením č. 889/2007 zo 17. októbra 2007 k návrhu Akčného plánu k Národnej stratégii ochrany finančných záujmov Európskeho spoločenstva v Slovenskej republike vláda SR schválila Akčný plán k Národnej stratégii ochrany finančných záujmov Európskeho spoločenstva v Slovenskej republike.
Ad 3) Ročnú správu o nezrovnalostiach za rok 2007 vláda SR vzala na vedomie 15. októbra 2008 (v prípade tejto úlohy predseda vlády SR súhlasil s prolongáciou termínu).
Ad 4) Uznesením č. 748/2007 z 5. septembra 2007 k návrhu štatútu Riadiaceho výboru pre ochranu finančných záujmov Európskeho spoločenstva v Slovenskej republike vláda SR schválila Štatút Riadiaceho výboru pre ochranu finančných záujmov Európskeho spoločenstva v Slovenskej republike (ďalej len „Štatút RV“). Podľa čl. 9 Štatútu Riadiaceho výboru pre ochranu finančných záujmov Európskeho spoločenstva v Slovenskej republike bol Riadiaci výbor pre ochranu finančných záujmov Európskeho spoločenstva v Slovenskej republike zriadený schválením Štatútu RV a vymenovaním členov Riadiaceho výboru pre ochranu finančných záujmov Európskeho spoločenstva v Slovenskej republike sieťovými partnermi.
Ad 5) Odpočet a plnenie Akčného plánu o implementácii Národnej stratégie ochrany finančných záujmov Európskeho spoločenstva v Slovenskej republike  bol v sledovanom období na rokovanie vlády SR predložený dvakrát. Odpočet za druhý polrok roku 2007 vláda SR vzala na vedomie 23. januára 2008 a za prvý polrok roku 2008 dňa 9. júla 2008. Tretíkrát bude predložený v termíne do 31. decembra 2008 za obdobie druhého polroka 2008 po schválení Riadiacim výborom pre ochranu finančných záujmov Európskeho spoločenstva v Slovenskej republike do konca decembra 2008.
Ad 6) Národný zoznam všetkých nezrovnalostí nahlásených odboru je zverejnený na internetovej stránke Úradu vlády SR (http://www.olaf.vlada.gov.sk/4211/dokumenty-slovenskej-republiky.php).
Ad 7) Uznesením č. 23/2008 z 9. januára 2008 k návrhu komunikačného plánu k implementácii Národnej stratégie ochrany finančných záujmov Európskej únie v SR  vláda SR schválila Komunikačný plán k implementácii Národnej stratégie ochrany finančných záujmov Európskej únie v SR.
Ad 8)  Splnenie tejto úlohy predstavuje tento materiál.
Ad 9) Metodické usmernenie k nezrovnalostiam v rámci riadenia a implementácie štrukturálnych fondov a Kohézneho fondu vláda SR schválila uznesením č. 1026/2007 
z 5. decembra 2007 k návrhu usmernenia k nezrovnalostiam v rámci riadenia a implementácie štrukturálnych fondov a Kohézneho fondu.

Riadiaci výbor pre ochranu finančných záujmov Európskeho spoločenstva v Slovenskej republike
V zmysle úlohy B. 4. uznesenia vlády SR č. 547/2007 bol vedúcim Úradu vlády SR zriadený Riadiaci výbor pre ochranu finančných záujmov Európskeho spoločenstva v Slovenskej republike (ďalej len „Riadiaci výbor“), ktorý je koordinačným a iniciatívnym orgánom. Riadiaci výbor v spolupráci s OOFZEÚ zabezpečuje plnenie úloh vyplývajúcich z implementácie Národnej stratégie a súčasne: 
a)	vykonáva dohľad nad plnením úloh a opatrení vyplývajúcich z implementácie Národnej stratégie;
b)	zabezpečuje koordináciu spolupráce sieťových partnerov v oblasti ochrany finančných záujmov ES v SR;  
c)	zriaďuje stále a dočasné pracovné skupiny pre riešenie konkrétnych úloh, ktoré vyplývajú zo záväzku Slovenskej republiky zabezpečiť ochranu finančných záujmov ES a dohliada na ich činnosť; 
d)	posudzuje, hodnotí a schvaľuje materiály, ktoré vypracovali pracovné skupiny formou uznesenia; 
e)	zabezpečuje spoluprácu sieťových partnerov pri tvorbe plánov kontrol sieťových partnerov s cieľom predchádzania dvojitým kontrolám a zabezpečenia ich kontinuity a efektivity, a to aj pri výkone paralelných a spoločných kontrol;
f)	zabezpečuje a podporuje aktívnu spoluprácu medzi sieťovými partnermi v oblasti analýzy rizík ochrany finančných záujmov ES v SR;
g)	koordinuje a iniciuje spoluprácu pri návrhoch nových právnych predpisov, manuálov, príručiek a usmernení, ktoré ustanovujú podmienky a pravidlá ochrany  finančných záujmov ES a ich revízii;
h)	dohliada na plnenie opatrení vyplývajúcich z Ročnej správy o nezrovnalostiach a plnenie úloh vyplývajúcich z Akčného plánu k Národnej stratégii ochrany finančných záujmov Európskeho spoločenstva v Slovenskej republike (ďalej len „Akčný plán“).
Riadiaci výbor sa skladá z:
•	predsedu, ktorým je generálny riaditeľ sekcie kontroly a boja proti korupcii Úradu vlády SR;
•	podpredsedu, ktorý je volený členmi Riadiaceho výboru;
•	členov, ktorí sú menovaní sieťovými partnermi. 

Sieťovými partnermi, ktorí spolupracujú v rámci Riadiaceho výboru v súčasnosti sú:

1.	Úrad vlády Slovenskej republiky; 
2.	Ministerstvo financií SR;
3.	Ministerstvo výstavby a regionálneho rozvoja SR;	
4.	Ministerstvo hospodárstva SR;
5.	Ministerstvo práce, sociálnych vecí a rodiny SR;
6.	Ministerstvo školstva SR; 
7.	Ministerstvo zdravotníctva SR;
8.	Ministerstvo pôdohospodárstva SR; 
9.	Ministerstvo vnútra SR; 
10.	Ministerstvo dopravy, pôšt a telekomunikácií SR;
11.	Ministerstvo životného prostredia SR;
12.	Ministerstvo spravodlivosti SR;
13.	Ministerstvo kultúry SR;
14.	Úrad pre verejné obstarávanie;
15.	Colné riaditeľstvo SR;
16.	Daňové riaditeľstvo SR;
17.	Najvyšší kontrolný úrad SR;
18.	Generálna prokuratúra SR;
19.	Národná banka Slovenska;
20.	Slovenská informačná služba.

Riadiaci výbor zriaďuje stále pracovné skupiny a dočasné pracovné skupiny pre riešenie konkrétnych úloh, ktoré vyplývajú zo záväzku Slovenskej republiky zabezpečiť ochranu finančných záujmov ES a dohliada na ich činnosť.
Úlohy spojené s organizačným a administratívno-technickým zabezpečením činnosti Riadiaceho výboru a pracovných skupín plní OOFZEÚ ako sekretariát Riadiaceho výboru. 
Od septembra roku 2007 do konca roka 2008 Riadiaci výbor rokoval osemkrát. 

            Prvé zasadnutie sa konalo dňa 27. septembra 2007. Členom Riadiaceho výboru bol prezentovaný Štatút RV, ktorý vláda SR schválila dňa 05. septembra 2007. Na zasadnutí bola vytvorená Pracovná skupina k článku 280 Zmluvy o Európskej únii v gescii Úradu vlády SR, Pracovná skupina pre nezrovnalosti v gescii Úradu vlády SR, Pracovná skupina legislatívna v gescii Úradu vlády SR, Pracovná skupina pre spoluprácu v oblasti koordinácie kontrolnej činnosti v gescii Ministerstva financií SR a Pracovná skupina pre spoluprácu v oblasti verejného obstarávania v gescii Úradu pre verejné obstarávanie. Bola dohodnutá spolupráca sieťových partnerov pri vypracovaní Metodického usmernenia k nezrovnalostiam v rámci riadenia a implementácie štrukturálnych fondov a Kohézneho fondu (úloha B. 9. uznesenia vlády SR č. 547/2007) (ďalej len „Metodické usmernenie k nezrovnalostiam ŠF a KF“) a prezentovaná žiadosť Slovenskej informačnej služby o zaradenie do siete AFCOS. Členovia Riadiaceho výboru boli informovaní o príprave projektu „ Školenie školiteľov v oblasti ochrany finančných záujmov EÚ“ (ďalej len „projekt školenie školiteľov“) a za podpredsedu Riadiaceho výboru bol zvolený zástupca Ministerstva financií Slovenskej republiky. 
Na druhom zasadnutí, ktoré sa konalo 08. novembra 2007, Riadiaci výbor schválil Rokovací poriadok Pracovnej skupiny k článku 280 Zmluvy o Európskej únii, Pracovnej skupiny pre nezrovnalosti, Pracovnej skupiny legislatívnej a Pracovnej skupiny pre spoluprácu v oblasti koordinácie kontrolnej činnosti. Menovaný bol zástupca Slovenskej informačnej služby za člena Riadiaceho výboru. Na zasadnutí bol tiež prezentovaný Akčný plán a prerokovaný Rokovací poriadok Pracovnej skupiny pre spoluprácu v oblasti verejného obstarávania.  Gestor Pracovnej skupiny pre nezrovnalosti, zástupca ÚV SR, informoval o postupe pri vypracovaní Metodického usmernenia k nezrovnalostiam ŠF a KF. Riadiaci výbor schválil  vytvorenie Pracovnej skupiny pre ochranu meny euro pred podvodmi a falšovaním, ktorej gestorom sa stala Národná banka Slovenska. Odznela aj informácia o stave projektu školenie školiteľov.
Na treťom zasadnutí, dňa 15. novembra 2007, Riadiaci výbor na prerokoval 
a schválil Metodické usmernenie k nezrovnalostiam ŠF a KF.
Štvrté zasadnutie, 13. decembra 2007, bolo venované plneniu  úloh Akčného plánu. Bol prezentovaný a schválený jeho odpočet za obdobie druhého polroka roku 2007 (úloha B. 5. uznesenia vlády SR č. 547/2007). Gestori pracovných skupín informovali o práci a stretnutiach  pracovných skupín a gestor pracovnej skupiny legislatívnej predstavil materiál „Mapa kompetencií a zodpovedností sieťových partnerov v oblasti ochrany finančných záujmov ES“, ktorý bol vypracovaný na základe úlohy 2. 2 Akčného plánu. Zástupcovia NBS otvorili problematiku gestorstva Pracovnej skupiny pre ochranu meny euro pred podvodmi a falšovaním. Gestor Pracovnej skupiny pre spoluprácu v oblasti verejného obstarávania prezentoval Rokovací poriadok pracovnej skupiny, ktorý bol na zasadnutí schválený. Zástupca Ministerstva výstavby a regionálneho rozvoja SR informoval o schválení Metodického usmernenia k nezrovnalostiam ŠF a KF vládou SR. Riadiaci výbor uložil Pracovnej skupine k čl. 280 Zmluvy o EÚ vyplniť dotazník k čl. 280 Zmluvy o EÚ v termíne do 31. januára 2008 a Pracovnej skupine pre nezrovnalosti vypracovať v termíne do 29. februára 2008 konsolidovanú verziu predpisov týkajúcich sa nezrovnalostí – Manuál nahlasovania nezrovnalostí (verzia 2.0). Zástupca OOFZEÚ informoval členov Riadiaceho výboru o zasadnutí siete komunikátorov OLAFu pre boj proti podvodom (OAFCN), ktoré sa konalo v dňoch 5 – 6. decembra 2007.

Na piatom zasadnutí, ktoré sa konalo 27. marca 2008, gestori pracovných skupín informovali  o práci a stretnutiach  pracovných skupín. Bol prerokovaný a schválený Manuál nahlasovania nezrovnalostí (verzia 2. 0), ktorý bol následne schválený vedúcim Úradu vlády SR. Riadiaci výbor zrušil Pracovnú skupinu pre ochranu meny euro pred podvodmi a falšovaním. Riadiaci výbor bol informovaný o priebehu plnenia úloh Akčného plánu. Novým sieťovým partnerom sa stalo Ministerstvo kultúry SR a Riadiaci výbor uložil Pracovnej skupine legislatívnej v termíne do 30. apríla 2008 vypracovať spôsoby riešenia legislatívnych problémov, o ktorých pracovná skupina rokovala.

Šieste zasadnutie Riadiaceho výboru sa konalo 24. júna 2008. Gestori pracovných skupín informovali  o práci a stretnutiach  pracovných skupín a Pracovná skupina legislatívna požiadala o zrušenie úlohy, ktorú jej uložil Riadiaci výbor na poslednom zasadnutí. Riadiaci výbor so zrušením úlohy súhlasil a  schválil návrh Dodatku č. 1 k Štatútu Riadiaceho výboru pre ochranu finančných záujmov Európskeho spoločenstva v Slovenskej republike (ďalej len „Dodatok č.1“), na základe ktorého pribudlo do zoznamu sieťových partnerov Ministerstvo kultúry SR. Riadiaci výbor Štatút RV doplnil v tom zmysle, že Riadiaci výbor môže svoje materiály schvaľovať aj metódou „per rollam“, v prípade, ak ho schváli nadpolovičná väčšina členov Riadiaceho výboru. Dodatok č. 1 schválil vedúci Úradu vlády SR.  Na zasadnutí bol prezentovaný a schválený odpočet a plnenie akčného plánu o implementácii Národnej stratégie (ďalej len „Odpočet“) za obdobie prvého polroka roku 2008 (úloha B. 5. uznesenia vlády SR č. 547/2007).   

Siedme zasadnutie sa konalo 25. septembra 2008. Gestori pracovných skupín informovali o stretnutiach a práci pracovných skupín. 
Gestor Pracovnej skupiny pre spoluprácu v oblasti koordinácie kontrolnej činnosti predstavil návrh materiálu „Zásady koordinácie kontrol a auditov sieťových partnerov. 
Gestor Pracovnej skupiny pre nezrovnalosti predložil návrh materiálu „Ročná správa o nezrovnalostiach za rok 2007“, ktorá bola vypracovaná v spolupráci s Colným riaditeľstvom SR (úloha B. 3. uznesenia vlády SR č. 547/2007). 
Uvedené materiály boli Riadiacim výborom prerokované a schválené. 
Zástupca Ministerstva financií SR prezentoval návrh nariadenia Rady, podľa ktorého Európska komisia  k 1. januáru 2009 sprístupní a sfunkční centrálnu databázu subjektov, ktoré porušili finančnú disciplínu, za podmienok uvedených v návrhu nariadenia. Ide o subjekty, ktoré sa previnili voči finančnej disciplíne za stanovených podmienok, a  budú vylúčené z verejného obstarávania v prípade ďalšieho záujmu o projekty financované z prostriedkov ES. V zmysle návrhu nariadenia si každý členský štát určí tzv. sprostredkovateľský bod k centrálnej databáze vylúčených subjektov (ďalej len „sprostredkovateľský bod“). 
Na základe elektronického hlasovania členov Riadiaceho výboru bude sprostredkovateľský bod zriadený na Úrade vlády SR. Na základe elektronického hlasovania a bola zriadená aj Pracovná skupina k centrálnej databáze vylúčených subjektov.  
Zástupca Ministerstva vnútra SR upozornil, aby pracovníci kontroly dodržiavali ustanovenie § 11 ods. 2 písm. c) zákona č. 10/1996 Z. z. o  kontrole v štátnej správe v znení neskorších predpisov, podľa ktorého sú  pracovníci kontroly povinní oznámiť orgánom činným v  trestnom konaní skutočnosti, ktoré nasvedčujú, že bol spáchaný trestný čin.

Ôsme zasadnutie sa konalo 16. decembra 2008. Gestori pracovných skupín informovali o stretnutiach a práci pracovných skupín. Riadiaci výbor  schválil Odpočet Akčného plánu za druhý polrok roku 2008, Správu o implementácii Národnej stratégie ochrany finančných záujmov Európskeho spoločenstva v Slovenskej republike a Analýzu nezrovnalostí za rok 2007.

Pracovné skupiny
Riadiaci výbor zriaďuje stále pracovné skupiny a dočasné pracovné skupiny na riešenie konkrétnych úloh, ktoré vyplývajú zo záväzku Slovenskej republiky zabezpečiť ochranu finančných záujmov ES a schvaľuje ich rokovacie poriadky. Stále a dočasné pracovné skupiny sa zaoberajú riešením problematiky v oblasti, pre ktorú boli zriadené, ak okruh problematiky nie je jednoznačný a spôsobuje problémy v praxi. Pracovné skupiny predkladajú Riadiacemu výboru stanoviská s odporúčacím charakterom, ktoré Riadiaci výbor schvaľuje formou uznesenia. Počas svojho pôsobenia Riadiaci výbor zriadil osem pracovných skupín, a to:
1.	Pracovnú skupinu pre nezrovnalosti
2.	Pracovnú skupinu k článku 280 Zmluvy o EÚ
3.	Pracovnú skupinu legislatívnu
4.	Pracovnú skupinu pre spoluprácu v oblasti verejného obstarávania
5.	Pracovnú skupinu pre spoluprácu v oblasti koordinácie kontrolnej činnosti
6.	Pracovnú skupinu pre ochranu meny euro pred podvodmi a falšovaním
7.	Pracovnú skupinu pre centrálnu databázu vylúčených subjektov
8.	Pracovnú skupinu pre komunikáciu
Pracovná skupina pre nezrovnalosti analyzuje a hodnotí problematiku vyhľadávania, identifikácie, určovania a nahlasovania nezrovnalostí. Na základe vlastnej iniciatívy alebo z podnetu Riadiaceho výboru vypracúva materiály, príručky, usmernenia 
a manuály v tejto oblasti  a predkladá ich na schválenie Riadiacemu výboru. Ďalej Riadiacemu výboru predkladá iniciatívne návrhy potrebných zmien a úprav v tejto oblasti. Na požiadanie Riadiaceho výboru posudzuje a hodnotí okruh problematiky, ktorá sa ukázala ako sporná, a niet orgánu príslušného sa problémom zaoberať. V prípade potreby, alebo na požiadanie Riadiaceho výboru alebo členov pracovnej skupiny sa zaoberá problematikou určenia a zatriedenia nezrovnalosti podľa platných kódovníkov vydávaných Európskym úradom pre boj proti podvodom. Spolupracuje s OOFZEÚ pri tvorbe Ročnej správy o nezrovnalostiach za príslušný rok.
Pracovná skupina sa od svojho vzniku stretla sedemkrát. Prvé stretnutie sa uskutočnilo 24. septembra 2007, ďalšie zasadnutia sa konali v dňoch 30. októbra 2007, 09. novembra 2007, 12. novembra 2007, 31. januára 2008, 14. marca 2008 a 04. novembra 2008.
Pracovná skupina k článku 280 Zmluvy o EÚ sa zaoberá obsahom dotazníka k článku 280 Zmluvy o Európskej únii, ktorý ukladá povinnosť Slovenskej republike ako členskému štátu Európskej únie bojovať proti podvodom a iným nezákonným aktivitám, a to navrhovaním opatrení na zamedzenie činností, ktoré majú škodlivý vplyv na finančné záujmy ES. Sleduje stav právneho poriadku Slovenskej republiky a jeho zmeny v oblasti ochrany finančných prostriedkov ES. Mapuje opatrenia na ochranu finančných záujmov ES prijaté Slovenskou republikou ako členským štátom Európskej únie, ako i opatrenia prijaté na základe legislatívy ES. Pracovná skupina predkladá Riadiacemu výboru iniciatívne návrhy potrebných zmien a úprav v tejto oblasti. Na požiadanie Riadiaceho výboru posudzuje 
a hodnotí okruh problematiky, ktorá sa ukázala ako sporná pri dodržiavaní a napĺňaní článku 280 Zmluvy o EÚ. Spolupracuje s OOFZEÚ pri tvorbe a vypĺňaní dotazníka k článku 280, ktorý je každoročne posielaný Európskej komisii.
 Pracovná skupina sa od svojho konštituovania stretla trikrát, 05. februára 2008, 04. novembra 2008 a 05. decembra 2008. 
Pracovná skupina legislatívna vypracováva jednotné stanovisko za Slovenskú republiku k návrhom nových právnych noriem ES, ako aj ich zmien v rámci legislatívneho procesu ES. Podkladom pre vypracovanie jednotného stanoviska predkladaného za Slovenskú republiku v I. a II. čítaní, ktoré sa uskutočňuje v pracovných skupinách Rady Európskej únie, sú stanoviská a odporúčania vypracované sieťovými partnermi k návrhu právnej normy Európskych spoločenstiev.  Pracovná skupina vypracovala „Mapu kompetencií sieťových partnerov v oblasti ochrany finančných záujmov ES“ a zabezpečuje jej aktualizáciu. Predkladá Riadiacemu výboru iniciatívne návrhy potrebných zmien a úprav v tejto oblasti. Ak je to potrebné, spolupracuje s odborom pri tvorbe jednotného vyjadrenia k problematike ochrany finančných záujmov ES. 			Stretnutie pracovnej skupiny sa konalo trikrát, a to  03. decembra 2007, 17. marca 2008 a 26. marca 2008.

Pracovná skupina pre spoluprácu v oblasti verejného obstarávania vypracúva zásady a usmernenia jednotného uplatňovania zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov prijímateľmi pomoci z prostriedkov ES. Sumarizuje najčastejšie sa vyskytujúce porušenia zákona č. 25/2006 Z. z. prijímateľmi pomoci z prostriedkov ES a navrhuje možné riešenia predchádzania porušení zákona o verejnom obstarávaní. Na základe požiadavky  Riadiaceho výboru vypracúva aj ďalšie súvisiace materiály. Všetky vypracované materiály predkladá na schválenie Riadiacemu výboru.
Členovia pracovnej skupiny si vzájomne vymieňajú poznatky, skúsenosti a informácie z oblasti verejného obstarávania. Pracovná skupina spolupracuje s ostatnými pracovnými skupinami zriadenými Riadiacim výborom.
Pracovná skupina sa stretla 13. mája 2008.

Pracovná skupina pre spoluprácu v oblasti koordinácie kontrolnej činnosti na základe vlastnej iniciatívy alebo z podnetu Riadiaceho výboru, vypracúva predovšetkým 
„Zásady koordinácie kontrol a auditov sieťových partnerov“ a na požiadanie Riadiaceho výboru vypracúva iné materiály týkajúce sa koordinácie kontrolnej činnosti sieťových partnerov, ktoré predkladá Riadiacemu výboru na schválenie. Pravidelne hodnotí pokrok v dosahovaní koordinácie výkonu kontrol a auditov všetkými zainteresovanými subjektmi ročným vyhlásením a zhrnutím svojej činnosti. Členovia pracovnej skupiny si vzájomne vymieňajú poznatky, skúsenosti a informácie z oblasti kontroly a auditu. Pracovná skupina spolupracuje s ostatnými pracovnými skupinami zriadenými Riadiacim výborom.
	Zasadnutie tejto pracovnej skupiny sa konalo 05. júna 2008. 
	
Pracovná skupina pre ochranu meny euro pred podvodmi a falšovaním bola Riadiacim výborom zriadená dňa 08. novembra 2007. Jej gestorom sa stala Národná banka Slovenska. Na základe stanoviska Národnej banky Slovenska k pôsobeniu tejto pracovnej skupiny Riadiaci výbor pracovnú skupinu 27. marca 2008 zrušil.

	Pracovná skupina pre centrálnu databázu vylúčených subjektov bola zriadená dňa 19. novembra 2008. O jej vzniku Riadiaci výbor rozhodol hlasovaním metódou per rollam. Členovia Riadiaceho výboru zároveň nominovali členov tejto pracovnej skupiny. 
	
Návrh na vytvorenie Pracovnej skupiny pre komunikáciu bol na zasadnutí Riadiaceho výboru, ktoré sa konalo 16. decembra 2008 schválený a jeho členovia menujú členov novovytvorenej pracovnej skupiny.  Pracovná skupina vypracuje návrh svojho rokovacieho poriadku, ktorý predloží Riadiacemu výboru na schválenie.

Akčný plán k Národnej stratégii ochrany finančných záujmov Európskeho spoločenstva v Slovenskej republike.

            Uznesením č. 547/2007 vláda SR uložila vedúcemu Úradu vlády SR úlohu predložiť na rokovanie vlády Akčný plán. Akčný plán bol na rokovanie vlády predložený a vláda ho schválila svojím uznesením č. 889 zo 17. októbra 2007. Akčný plán je neoddeliteľnou súčasťou Národnej stratégie. Obsahuje konkrétne úlohy, priradené zodpovednosti za tieto úlohy a stanovené termíny plnenia. Jeho prostredníctvom je zabezpečená implementácia Národnej stratégie. Úlohy stanovené v Akčnom pláne sú rozdelené do jednotlivých oblastí v nadväznosti a v súlade s Národnou stratégiou.
Na plnení úloh stanovených v Akčnom pláne sa podieľajú inštitúcie zapojené 
do ochrany finančných záujmov ES v Slovenskej republike prostredníctvom orgánov, ktorých zástupcovia sú menovaní sieťovými partnermi do Riadiaceho výboru. Výkon dohľadu  nad plnením úloh a opatrení prijatých v Akčnom pláne patrí do pôsobnosti Riadiaceho výboru. Úlohy v Akčnom pláne sú zaradené do deviatich oblastí, a to:

•	Koordinácia a spolupráca
•	Právne predpisy a metodické usmernenia
•	Zvyšovanie povedomia
•	Vzdelávanie
•	Systém riadenia, kontroly a auditu
•	Nahlasovanie a analýza nezrovnalostí
•	Odhaľovanie a vyšetrovanie
•	Náprava a postihovanie
•	Implementácia a rozvoj Národnej stratégie.

Na plnení úloh Akčného plánu sa podieľa OOFZEÚ, Riadiaci výbor a sieťoví partneri. 
  
Odpočet a plnenie Akčného plánu k Národnej stratégii ochrany finančných záujmov Európskeho spoločenstva v Slovenskej republike

            Z uznesenia vlády SR č. 547/2007 vyplynula pre vedúceho Úradu vlády SR aj úloha predkladať na rokovanie vlády SR  Odpočet. Táto úloha vyplýva aj z Akčného plánu (úloha 
9. 3). Obsahom Odpočtu predloženého na rokovanie vlády SR v januári 2008 bolo vyhodnotenie plnenia úloh vyplývajúcich z Akčného plánu za  obdobie od  jeho schválenia dňa 17. októbra 2007 do 31. decembra 2007. S rovnakým cieľom je  Odpočet predkladaný na rokovanie vlády SR vždy polročne. Druhýkrát bol Odpočet predložený na rokovanie vlády SR v júni 2008. Uvedené Odpočty vláda SR vzala na vedomie dňa 23. januára 2008 a dňa 09. júla 2008 a tretíkrát bude Odpočet na rokovanie vlády SR predložený v decembri 2008 (po jeho prerokovaní a schválení Riadiacim výborom). 
Odpočet mapuje stav a spôsob plnenia úloh obsiahnutých v  Akčnom pláne počas uplynulých šiestich mesiacov.
 Aj vzhľadom na skutočnosť, že časť úloh už bola splnená, bude potrebné v nasledujúcich mesiacoch Akčný plán aktualizovať.  Aktualizáciu Akčného plánu schvaľuje vedúci Úradu vlády SR.

Komunikačný plán k implementácii Národnej stratégie ochrany finančných záujmov Európskej únie v SR 

Úlohou B. 7. uznesenia č. 547/2007 uložila vláda SR vedúcemu Úradu vlády SR predložiť na rokovanie vlády SR Komunikačný plán k implementácii Národnej stratégie ochrany finančných záujmov Európskej únie v SR (ďalej len „Komunikačný plán“). Táto úloha vyplýva aj z Akčného plánu (úloha 3. 2).
Návrh Komunikačného plánu vláda SR schválila svojím uznesením č. 23 z 9. januára 2008. 
Komunikačný plán je dôležitým nástrojom OOFZEÚ pri plnení jeho primárneho poslania, a to ochrany finančných záujmov ES v Slovenskej republike, najmä na zabezpečenie zvyšovania povedomia o ochrane finančných záujmov ES v SR a o činnosti v tejto oblasti zo strany sieťových partnerov, ktorých zoznam je uvedený v Národnej stratégii. 
Z dôvodu zabezpečenia vzájomnej spolupráce, uskutočňovania  efektívnej  výmeny skúseností v oblasti ochrany finančných záujmov ES v Slovenskej republike je komunikácia OOFZEÚ so sieťovými partnermi v SR, s Európskou komisiou, s OLAFom, ostatnými orgánmi Európskej únie a verejnosťou  jedným z cieľov implementácie Národnej stratégie.
 Pri plnení úloh vyplývajúcich z Komunikačného plánu OOFZEÚ spolupracuje s tlačovým a informačným odborom, s odborom informatiky a elektronických služieb Úradu vlády SR, prípadne s jeho  ostatnými organizačnými útvarmi. 

Ročná správa o nezrovnalostiach za rok 2007

Ročnú správa o nezrovnalostiach za rok 2007 (ďalej len „Správa“) na rokovanie vlády SR predložil vedúci Úradu vlády Slovenskej republiky na základe  úlohy B. 3. uznesenia vlády SR č. 547/2007. Táto úloha vyplýva aj z Akčného plánu (úloha 6. 5).
Správa bola vypracovaná v spolupráci s Colným riaditeľstvom Slovenskej republiky  a  následne prerokovaná a schválená Riadiacim výborom  (25. septembra 2008). Správa mala informatívny charakter a bola na rokovanie vlády SR  predložená prvýkrát. 
Cieľom Správy bolo informovať vládu Slovenskej republiky o  počte a  druhoch  nezrovnalostí, ktoré boli nahlásené OOFZEÚ a Colnému riaditeľstvu Slovenskej republiky v roku 2007.
 Správu vláda SR vzala na vedomie dňa 15. októbra 2008.  

Záver
Cieľom  Správy o implementácii Národnej stratégie ochrany finančných záujmov Európskeho spoločenstva v Slovenskej republike je informovať vládu Slovenskej republiky o spôsobe implementácie Národnej stratégie. Predstavuje prehľad o činnosti a opatreniach prijatých v oblasti ochrany finančných záujmov Európskeho spoločenstva v Slovenskej republike sieťovými partnermi, Riadiacim výborom a vládou SR v období 
od 27. júna 2007 do konca roka 2008.